โรดโชว์ดึงทุนนอก
นำ 13 บจ.ขนาดกลางพบ 60 กองทุนSTEC คุยฝรั่งชอบกำไรแข็งแกร่ง
11 มี.ค. 2556

นำ 13 บจ.ขนาดกลางพบ 60 กองทุนSTEC คุยฝรั่งชอบกำไรแข็งแกร่ง
ซีไอเอ็มบีตลท.เฟ้นเพชรเม็ดกลาง 13 บจ.โรดโชว์ ตปท.STEC หอม34 กองทุนปลื้มงบแข็งแกร่ง
รายงานข่าวจากตลาดหลักทรัพย์แห่งประเทศไทย (ตลท.) เปิดเผยว่า ในวันที่ 1214 มี.ค.นี้ นายชนิตร ชาญชัยณรงค์ รองผู้จัดการ ตลท. เตรียมนำทีม 13 บริษัทจดทะเบียน (บจ.) ขนาดกลาง เดินสายพบผู้ลงทุนสถาบันสิงคโปร์และมาเลเซีย ในการนำเสนอข้อมูล (โรดโชว์) “The SET &amp; CIMB Thailand Corporate Day” ที่จัดร่วมกับบริษัทหลักทรัพย์ (บล.) ซีไอเอ็มบี
“งานนี้เน้นโชว์ศักยภาพให้สถาบันนอกรู้ว่าตลาดหุ้นไทยมีหุ้นดี คุณภาพเด่นอยู่อีกเยอะ โดยเฉพาะช่วงนี้ บจ.ประกาศผลการดำเนินงานปี 2555 ออกมาทำลายสถิติทั้งยอดขายและกำไร เป็นช่วงจังหวะเหมาะ และด้วยสภาพคล่องในตลาดโลกที่กำลังหาที่ลงจึงต้องรีบใช้โอกาสนี้นำเสนอความน่าสนใจของตลาดไทยและ บจ.ไทย ดึงเม็ดเงินเข้ามาลงทุน” ตลท. ระบุ
ด้านนายเกษม พันธ์รัตนมาลา กรรมการและหัวหน้าส่วนงานวิจัย บล.ซีไอเอ็มบี (ประเทศไทย) เปิดเผยว่า มี บจ.เข้าร่วมโรดโชว์ 13 บริษัท ซึ่งบางบริษัทไปประเทศเดียว
“เน้นบริษัทที่เป็นเพชรที่นักลงทุนยังไม่ค้นพบบริษัทชั้นนำในแต่ละกลุ่มที่มีอนาคตเติบโตตามเศรษฐกิจในประเทศ ไม่มีความเสี่ยงจากปัจจัยนอกประเทศ และครั้งนี้คาดว่าจะพบผู้จัดการกองทุนประมาณ 60 แห่ง” นายเกษม กล่าว
สำหรับบริษัทที่ร่วมเดินทางไปโรดโชว์ ประกอบด้วย บริษัท อมตะ คอร์ปอเรชัน (AMATA) บริษัท สหวิริยา สตีลอินดัสตรี (SSI) บริษัท คาร์มาร์ท (KAMART) บริษัท อสมท.(MCOT) บริษัท ไมเนอร์ อินเตอร์เนชั่นแนล (MINT) บริษัท ไทยคม (THCOM) บริษัท ดิ เอราวัณ กรุ๊ป (ERW) บริษัท ไทคอน อินดัสเทรียล คอนเน็คชั่น (TICON) บริษัท เบอร์ลี่ ยุคเกอร์ (BJC) บริษัท อิออน ธนสินทรัพย์ (ไทยแลนด์) (AEONTS) บริษัท ศรีราชาคอนสตรัคชั่น (SRICHA) บริษัท ช.การช่าง (CK) และบริษัท สยามโกลบอลเฮ้าส์ (GLOBAL)
นายพิเชษฐ สิทธิอำนวย กรรมการผู้จัดการ บล.บัวหลวง กล่าวว่า บริษัทและมอร์แกน สแตนเลย์ นำ บจ.ไปโรดโชว์ที่ฮ่องกงและสิงคโปร์ เช่น บริษัท บีทีเอส กรุ๊ป โฮลดิ้งส์ (BTS) บริษัท อนันดา ดีเวลลอปเม้นท์ (ANAN) บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) บริษัท วี จี ไอ โกลบอล มีเดีย (VGI) และบริษัท สมบูรณ์ แอ๊ดวานซ์ เทคโนโลยี (SAT) การคัดเลือกจะอิงธุรกิจที่เชื่อมโยงเศรษฐกิจในประเทศและตามที่ลูกค้าต้องการอยากพบเป็นหลัก
นายภาคภูมิ ศรีชำนิ กรรมการผู้จัดการ STEC เปิดเผยว่า บริษัทได้ไปโรดโชว์ที่ฮ่องกงและสิงคโปร์กับ บล.บัวหลวง และมอร์แกน สแตนเลย์ ซึ่งได้รับการตอบรับจากนักลงทุนดีมาก โดยมีผู้จัดการกองทุนเข้ามาขอฟังข้อมูลมากกว่า 34 กองทุน ซึ่งส่วนใหญ่จะสอบถามเรื่องผลการดำเนินงานและการลงทุนในโครงสร้างพื้นฐานของภาครัฐที่ทยอยออกงานอย่างต่อเนื่อง ซึ่งจะสนับสนุนให้ธุรกิจรับเหมาก่อสร้างมีการเติบโตที่ดี
บริษัทให้ข้อมูลกับผู้จัดการกองทุนว่าบริษัทได้เพิ่มทุนเป็น 1,500 ล้านบาท รองรับกับงานของภาครัฐ และจะมีการซื้อเครื่องจักร พร้อมรับมือกับค่าแรงที่เพิ่มขึ้นด้วย โดยคาดว่าปีนี้รายได้จะเติบโตประมาณ 14% และจะโตต่อเนื่องอีกปีละ 1520% ล่าสุดบริษัทมีงานในมือ 6.67 หมื่นล้านบาท ไม่นับรวมการชนะการประมูลรัฐสภาล่าสุด
“ผู้จัดการกองทุนต่างประเทศชอบงบการเงินของบริษัทที่แข็งแกร่งพร้อมทำกำไรโตต่อเนื่อง 34 มาแล้ว และยังมีแนวโน้มเติบโตต่อ รวมถึงการได้งานใหม่เข้ามาต่อเนื่องเช่นกัน” นายภาคภูมิ กล่าว 
ล่าสุดบริษัทเป็นผู้ชนะในการก่อสร้างรัฐสภามูลค่า 1.29 หมื่นล้านบาท และจะเห็นว่าตั้งแต่ต้นปีได้รับงานเข้ามาต่อเนื่อง ซึ่ง ณ สิ้นเดือน ก.พ. บริษัทมีงานในมือ 6.67 หมื่นล้านบาท ยังไม่นับรวมงานสร้างรัฐสภาเพราะจะต้องรอเซ็นสัญญาก่อน
ทั้งนี้ นับตั้งแต่ต้นปีที่ผ่านมาจนถึงปัจจุบัน STEC ได้เซ็นสัญญารับงานใหม่รวม 5โครงการมูลค่ารวม 2.52 หมื่นล้านบาท คือ ก่อสร้างรถไฟฟ้าสายสีแดงมูลค่า 1.78 หมื่นล้านบาท ก่อสร้างอาคาร กสท.โทรคมนาคม มูลค่า 2,438 ล้านบาท อาคารซีพี 1,676 ล้านบาท และรับงานต่อจากบริษัทเอสทีพี แอนด์ ไอ (STPI) มูลค่า 2,717 ล้านบาท